b'\n_START_ARTICLE_\nGajus Svetonijus Trankvilas\n_START_SECTION_\nGyvenimas\n_START_PARAGRAPH_\nApie paties Svetonijaus gyvenim\xc4\x85 \xc5\xbeinoma nedaug, nes am\xc5\xbeinink\xc5\xb3 liudijim\xc5\xb3 nei\xc5\xa1liko. Gimimo ir mirties datos taip pat n\xc4\x97ra tvirtai ai\xc5\xa1kios, apie jas u\xc5\xbesimenama tik perpasakotuose veikaluose._NEWLINE_Svetonijaus t\xc4\x97vas buvo Svetonijus Letus (Suetonius Laetus), tik\xc4\x97tina, kil\xc4\x99s i\xc5\xa1 Hipo miesto (Hippo Regius, senov\xc4\x97s miestas, buv\xc4\x99s dabartinio Al\xc5\xbeyro teritorijoje). Pats Svetonijus buvo artimas istoriko ir senatoriaus Plinijaus Jaunesniojo draugas. Jo d\xc4\x97ka Svetonijus gerai sutar\xc4\x97 su imperatoriais Trajanu ir Adrianu. Plinijui einant Ponto (Ma\xc5\xbeoji Azija) prokonsulo pareigas, istorikas dirbo jo komandoje. Taip pat pas Trajan\xc4\x85 dirbo studij\xc5\xb3 sekretoriumi (n\xc4\x97ra \xc5\xbeinoma, kokios tai pareigos) bei imperatori\xc5\xa1k\xc5\xb3j\xc5\xb3 archyv\xc5\xb3 pri\xc5\xbei\xc5\xabr\xc4\x97toju. Valdant Adrianui, Svetonijus buvo jo sekretorius._NEWLINE_122 m. Adrianas j\xc4\xaf atleido d\xc4\x97l rodomos nepagarbos imperatorienei Vibijai Sabinai. Gali b\xc5\xabti, kad v\xc4\x97liau istorikas atgavo imperatoriaus malon\xc4\x99 \xc4\xaf gr\xc4\xaf\xc5\xbeo \xc4\xaf tarnyb\xc4\x85, ta\xc4\x8diau tvirt\xc5\xb3 \xc4\xafrodym\xc5\xb3, kad po 122 m. jis dar u\xc5\xbe\xc4\x97m\xc4\x97 kokias nors oficialias pareigas, n\xc4\x97ra.'